ऐसा क्यों लगता है कि ये घटना पहले हो चुकी है, जानिए इसके पीछे का साइंस
Deja Vu: Science Behind the Meaning and Experience of Emotions आप कहीं पहली बार गए हों, तभी अचानक से आपको लगे की यहां पहले भी आ चुके हैं या फिर आपको बहुत अजीब सी स्ट्रॉन्ग फीलिंग महसूस होने लगे जैसे कि ये सब पहले हो चुका है
आप कहीं पहली बार गए हों, तभी अचानक से आपको लगे की यहां पहले भी आ चुके हैं या फिर आपको बहुत अजीब सी स्ट्रॉन्ग फीलिंग महसूस होने लगे जैसे कि ये सब पहले हो चुका है। इसे देजा वू कहते हैं। लेकिन क्या आपने कभी सोचा है कि देजा वू क्या है और ऐसा क्यों होता है? आइए इसका जवाब जानते हैं...
देजा वू फ्रेंच शब्द है। इसका मतलब 'पहले से देखा हुआ' होता है। ये ऐसी स्थिति होती है, जब हमें लगने लगता है कि कोई एक्सपीरिएंस, घटना हमारे साथ पहले हो चुकी है। इस शब्द का इस्तेमाल पहली बार 1876 में फ्रांसीसी फिलॉसफर एमिल बोइराक ने एक पत्र में किया था। 'लाइव साइंस' की रिपोर्ट के मुताबिक, 80% लोगों को देजा वू महसूस होता है।
क्या है इसके पीछे का साइंस
देजा वू क्यों महसूस होता है, इसके पीछे कई थ्योरी हैं। न्यूरोसाइकाइट्रस्ट डॉ ओहा सुस्मिता का कहना है कि इसके पीछे मेमोरी थ्योरी हो सकती है। इसके मुताबिक, देजा वू तब होता है जब मौजूदा स्थिति पहले हो चुके लेकिन भुला दिए गए अनुभव के समान होती है।
आसान शब्दों में कहें तो मौजूदा स्थिति और पहले हो चुके अनुभवों में कुछ समानताएं होती हैं। इससे ऐसा लगता है कि मौजूदा घटना पहले हो चुकी है। देजा वू इन कथित समानताओं को समझने और मानने के लिए हमारे दिमाग की कोशिश हो सकता है।
साइंटिस्ट्स ने लैब में रीक्रिएट किया देजा वू
देजा वू बहुत ही स्ट्रॉन्ग फीलिंग होती है। ये पता लगाना बहुत ही मुश्किल है कि आखिर कैसे ये फीलिंग डेवलप हो रही है। इसके लिए साइंटिस्ट्स ने लैब में देजा वू रीक्रिएट करने के लिए एक्सपेरिमेंट किया। कुछ पार्टिसिपेंट्स को बुलाया गया। साइंटिस्ट ऐनी क्लीरी और उनकी टीम ने इसमें वर्चुअल रियलिटी (VR) की मदद ली। इसमें पार्टिसिपेंट्स को देजा वू महसूस कराने के लिए ऐसा माहौल बनाया गया जो उनके अनुभवों से जुड़ा था, जो उन्हें पूरी तरह से याद नहीं थे। इस एक्सपेरिमेंट को गेस्टाल्ट परिचित परिकल्पना (Gestalt familiarity hypothesis) नाम दिया गया।
एक्सपेरिमेंट में क्या किया
एक्सपेरिमेंट में क्लीरी और उनकी टीम ने देजा वू को ट्रिगर करने के लिए पार्टिसिपेंट्स के अनुभवों के मुताबिक बताई गई एक लोकेशन पर फर्नीचर और अन्य सामान वैसा ही रखा दिया जैसे उन्होंने ने बताया। इसके बाद पार्टिसिपेंट्स को रीक्रिएट किए गए सीन को नेविगेट करने के लिए कहा गया। टीम ने पाया कि ये देखने के बाद पार्टिसिपेंट्स को देजा वू वाली फीलिंग आई। यानी जब कोई व्यक्ति अतीत से जुड़ी चीजों को देखता है पर उन्हें याद नहीं कर पाता है, तो उसे देजा वू वाली फीलिंग महसूस होती है।
विभाजित धारणा : देजा वू से जुड़ी एक और थ्योरी 
देजा वू वाली फीलिंग परसेप्चुअल गैप (अवधारणात्मक अंतर) या स्प्लिट परसेप्शन (विभाजित धारणा) के कारण भी आ सकता है। ये तब होता है जब हमारा दिमाग एक समय पर, एक ही तरह के सिग्नल को दो बार प्रोसेस कर लेता है। पहली बार में हमारा कॉन्शियस माइंड इस सिग्नल पर ध्यान नहीं दे पाता है। इसके तुरंत बाद दोबारा जब सिग्नल मिलता है तो देजा वू वाली फीलिंग आती है, क्योंकि हमें पहला सिग्नल याद ही नहीं रहता।
सबसे पॉपुलर और इंटरेस्टिंग- मैट्रिक्स थ्योरी 
देजा वू वाली फीलिंग की कई थ्योरीज में से सबसे पॉपुलर और इंटरेस्टिंग मैट्रिक्स थ्योरी है। लोग कई बार इसे 'ग्लिच इन द मैट्रिक्स थ्योरी' कहते हैं। इसे आप सिम्युलेशन कह सकते हैं। कुछ एक्सपर्ट्स का मानना है कि हम असल ब्रम्हांड में नहीं जीते हैं। हम कम्प्यूटर से जुड़े एक ब्रम्हांड में रहते हैं और ये दुनिया, पानी, पेड़, समुद्र, जीव सब कुछ एक कम्प्यूटर प्रोग्राम है। जब इन प्रोग्राम में ग्लिच होता है यानी कोई खराबी आती है तो हमें देजा वू वाली फीलिंग महसूस होती है।
देजा वू बीमारी का संकेत नहीं 
न्यूरोसाइकाइट्रस्ट डॉ ओहा सुस्मिता ने कहा- देजा वू वाली फीलिंग कॉमन है। ये किसी मनोवैज्ञानिक बीमरी का संकेत नहीं है। हालांकि कुछ लोगों को स्ट्रेस की वजह से ये जल्दी-जल्दी महसूस होता है जिससे माइग्रेन या एंग्जायटी होती है।